section_heading: Životopis
paragraph_text: Psamtik je imao više uspjeha prilikom pohoda na Nubiju, odnosno državu Kuš. Povod za pohod je bio dolazak na vlast kušitskog kralja Anlamanija, odnosno strah kako bi Kušiti mogli u savezu s Babiloncima napasti Egipat i obnoviti XXV. dinastiju. Psamtikova vojska, čiji su veliki dio činili karijski i grčki vojnici prodrla je duboko na jug, sve do Četvrtog katarakta. Nakon toga je opustošena kušitska prijestolnica Napata, tamošnji hramovi opustošeni i uništeni kipovi kušitskih vladara. Kušiti su nakon ovoga svoju prijestolnicu premjestili dalje na jug, u Meroe, gdje su se smatrali sigurnijim.